Beurtkrag afgeskaalBeurtkrag geld in hierdie stadium nog minstens tot Vrydag om middernag. (Foto: Esté Meyer Jansen) Fase 4-beurtkrag sal nog tot middernag geld, waarna daar tot Woensdag om 05:00 na fase 2 oorgeskakel sal word, het Eskom Dinsdag in die jongste beurtkragvooruitsig gesê. Volgens die kragvoorsiener sal fase 3 Woensdag om 16:00 in werking tree en tot middernag geld, met dieselfde skedule wat Donderdag gevolg gaan word. Fase 2-beurtkrag sal Vrydag om 16:00 ingestel word en sal minstens tot middernag duur. Eskom sê ŉ eenheid elk by onderskeidelik Duvha en Medupi en drie eenhede by die Kendal-kragsentrale is sedert gisteroggend weer aanlyn gebring. By Arnot, Camden, Tutuka en Kusile is eenhede egter steeds buite werking nadat dit die afgelope 24 uur onklaar geraak het. In hierdie stadium is 5 106 MW weens beplande instandhoudingswerk nie beskikbaar nie en nog 15 576 MW is weens onbeplande instandhoudingswerk nie beskikbaar nie. Eskom sê hy sal Vrydagmiddag verdere inligting bekend maak, of vroeër indien enige beduidende veranderings in die stelsel plaasvind.